
บทคัดย่อ
	การวิจัยครั้งนี้มีวัตถุประสงค์เพื่อ (1) พัฒนาความสามารถในการอ่านคำที่มีสระลดรูป และ (2) เปรียบเทียบความสามารถในการอ่านคำที่มีสระลดรูปก่อนและหลังการจัดการเรียนรู้โดยใช้สื่อกระดานล่องหนร่วมกับแอปพลิเคชันเกมเพื่อการเรียนรู้ ประชากรที่ใช้ในการวิจัย ได้แก่ นักเรียนชั้นประถมศึกษาปีที่ 3 ภาคเรียนที่ 1 ปีการศึกษา 2568 จำนวน 7 คน ซึ่งเป็นนักเรียนที่มีปัญหาด้านการอ่านคำที่มีสระลดรูป โดยผู้วิจัยศึกษาจากประชากรทั้งหมด เครื่องมือที่ใช้ในการวิจัย ได้แก่ แผนการจัดการเรียนรู้เพื่อพัฒนาความสามารถในการอ่านคำที่มีสระลดรูป จำนวน 5 แผน รวมเวลา 10 ชั่วโมง แบบทดสอบความสามารถในการอ่านคำที่มีสระลดรูป จำนวน 15 คำ สื่อกระดานล่องหน และแอปพลิเคชันเกมเพื่อการเรียนรู้ สถิติที่ใช้ในการวิเคราะห์ข้อมูล ได้แก่ ค่ามัธยฐาน ค่าพิสัยควอไทล์ และสถิติทดสอบวิลคอกซันสำหรับข้อมูลที่สัมพันธ์กัน 
	ผลการวิจัยพบว่า หลังการจัดการเรียนรู้โดยใช้สื่อกระดานล่องหนร่วมกับแอปพลิเคชันเกมเพื่อการเรียนรู้ นักเรียนทุกคนมีความสามารถในการอ่านคำที่มีสระลดรูปอยู่ในระดับดีมาก และผลการเปรียบเทียบก่อนและหลังเรียนพบว่า ความสามารถในการอ่านคำที่มีสระลดรูปหลังเรียนสูงกว่าก่อนเรียนอย่างมีนัยสำคัญทางสถิติที่ระดับ .05 แสดงให้เห็นว่าการจัดการเรียนรู้โดยใช้สื่อกระดานล่องหนร่วมกับแอปพลิเคชันเกมเพื่อการเรียนรู้สามารถส่งเสริมความสามารถในการอ่านคำที่มีสระลดรูปของนักเรียนระดับประถมศึกษาได้

คำสำคัญ: สื่อกระดานล่องหน, แอปพลิเคชันเกมเพื่อการเรียนรู้, การอ่านคำที่มีสระลดรูป
ABSTRACT
	This research aimed to: (1) develop students’ ability to read Thai words with reduced vowels, and (2) compare their ability to read Thai words with reduced vowels before and after learning through the use of Invisible Board learning media combined with an educational game application. The population consisted of seven Grade 3 students enrolled in the first semester of the 2025 academic year who experienced difficulties in reading Thai words with reduced vowels. All members of the population were included in the study. The research instruments consisted of five lesson plans with a total instructional duration of 10 hours, a 15-word reduced-vowel reading ability test, Invisible Board learning media, and an educational game application. Data were analyzed using the median, interquartile range (IQR), and the Wilcoxon Signed-Rank Test.
	The results showed that after the learning intervention using Invisible Board learning media combined with an educational game application, all students demonstrated a very good level of ability to read Thai words with reduced vowels. The comparison of pretest and posttest scores revealed that the students’ posttest reading ability was significantly higher than their pretest reading ability at the .05 level. These findings indicate that the use of Invisible Board learning media combined with an educational game application can enhance primary school students’ ability to read Thai words with reduced vowels.

บทนำ
วิชาภาษาไทยเป็นวิชาทักษะที่มีบทบาทสำคัญต่อการสื่อสารและการเรียนรู้ของผู้เรียน เนื่องจากเป็นพื้นฐานในการพัฒนาทักษะด้านการฟัง การพูด การอ่าน และการเขียน ซึ่งล้วนเป็นทักษะที่จำเป็นต่อการแสวงหาความรู้ การสื่อสาร และการดำรงชีวิตอย่างมีคุณภาพ โดยเฉพาะทักษะการอ่านซึ่งเป็นพื้นฐานสำคัญของการศึกษาในทุกระดับ เพราะช่วยให้ผู้เรียนสามารถเข้าถึงข้อมูล ความรู้ และประสบการณ์จากแหล่งต่าง ๆ ตลอดจนส่งเสริมกระบวนการคิด การวิเคราะห์ 
การตีความ และการเรียนรู้ด้วยตนเองอย่างต่อเนื่อง หลักสูตรแกนกลางการศึกษาขั้นพื้นฐาน พุทธศักราช 2551 จึงให้ความสำคัญกับกลุ่มสาระการเรียนรู้ภาษาไทย โดยมุ่งพัฒนาผู้เรียนให้สามารถใช้ภาษาไทยเพื่อการสื่อสารได้อย่างมีประสิทธิภาพ มีความคิดสร้างสรรค์ คิดอย่างมีเหตุผล และมีนิสัยรักการอ่าน การเขียน และการแสวงหาความรู้ ซึ่งเป็นพื้นฐานสำคัญของการเรียนรู้ในรายวิชาอื่นและการพัฒนาศักยภาพของผู้เรียนในระยะยาว (กระทรวงศึกษาธิการ, 2551)
การอ่านในระดับประถมศึกษาเป็นช่วงสำคัญของการวางรากฐานทางภาษา ผู้เรียนจำเป็นต้องมีความสามารถในการประสมคำ สะกดคำ และออกเสียงคำได้อย่างถูกต้องและคล่องแคล่ว เพื่อพัฒนาไปสู่ความเข้าใจในการอ่านและการนำความรู้ไปใช้ในชีวิตประจำวัน การสอนอ่านสะกดคำจึงมีความสำคัญต่อผู้เรียนในระยะเริ่มต้น เนื่องจากช่วยให้ผู้เรียนเข้าใจความสัมพันธ์ระหว่างพยัญชนะ สระ วรรณยุกต์ และตัวสะกด สามารถประสมเสียงและอ่านคำได้อย่างถูกต้อง หากผู้เรียนขาดพื้นฐานดังกล่าวอาจเกิดความสับสนในการประสมคำ การอ่านออกเสียง และการเขียนสะกดคำ ซึ่งอาจส่งผลต่อการเรียนรู้ในระดับที่สูงขึ้น (กรมวิชาการ กระทรวงศึกษาธิการ, 2545)
การอ่านคำที่มีสระลดรูปเป็นทักษะหนึ่งที่มีความสำคัญต่อการอ่านภาษาไทย เนื่องจากรูปสระที่ปรากฏในคำมีการเปลี่ยนแปลงหรือลดรูปไปจากรูปเดิมเมื่อมีตัวสะกด ผู้เรียนจึงต้องเข้าใจความสัมพันธ์ระหว่างรูปคำกับเสียงอ่าน หากผู้เรียนยังไม่เข้าใจหลักดังกล่าวอาจเกิดความสับสนในการประสมคำ การสะกดคำ และการอ่านออกเสียง โดยเฉพาะในระดับประถมศึกษาซึ่งเป็นช่วงที่ผู้เรียนกำลังพัฒนาความสามารถด้านการอ่านอย่างเป็นระบบ ผลการศึกษาของ เสาวพา บัวขนาบ และกรวิภา สรรพกิจจำนง (2567) พบว่า การจัดการเรียนรู้โดยใช้สื่อส่งเสริมการอ่านเรื่องสระเปลี่ยนรูปและสระลดรูปช่วยให้ผู้เรียนมีผลสัมฤทธิ์ทางการเรียนสูงกว่าการจัดการเรียนรู้แบบปกติ สะท้อนให้เห็นว่าการเลือกใช้สื่อที่ช่วยให้ผู้เรียนเข้าใจลักษณะและโครงสร้างของสระเป็นปัจจัยสำคัญต่อการเรียนรู้เรื่องสระลดรูป
จากรายวิชาการฝึกปฏิบัติการสอนในสถานศึกษา 4 ผู้วิจัยพบว่า นักเรียนชั้นประถมศึกษาปีที่ 3 โรงเรียนวัดสามกอง จำนวน 7 คน ประสบปัญหาด้านการอ่านคำที่มีสระลดรูป โดยนักเรียนยังมีความสับสนในการประสมคำและการอ่านออกเสียงคำที่มีสระลดรูป ขาดความคล่องแคล่วในการอ่าน ตลอดจนขาดความสนใจและมีโอกาสฝึกอ่านอย่างต่อเนื่องค่อนข้างน้อย ปัญหาดังกล่าวสะท้อนให้เห็นถึงความจำเป็นในการจัดกิจกรรมการเรียนรู้ที่ช่วยให้ผู้เรียนมองเห็นโครงสร้างและการเปลี่ยนแปลงของรูปสระได้อย่างชัดเจน พร้อมทั้งกระตุ้นความสนใจและเปิดโอกาสให้ผู้เรียนได้ฝึกอ่านซ้ำอย่างต่อเนื่อง โดยการเลือกใช้วิธีการและสื่อการเรียนรู้ควรสอดคล้องกับวัย ความสามารถ และความสนใจของผู้เรียน เพื่อให้เกิดการเรียนรู้อย่างมีความหมาย
การใช้เกมและสื่อการเรียนรู้ที่เน้นการมีส่วนร่วมเป็นแนวทางหนึ่งที่สามารถนำมาใช้ส่งเสริมการเรียนรู้ด้านภาษา เนื่องจากช่วยสร้างความสนใจ แรงจูงใจ และเปิดโอกาสให้ผู้เรียนได้ลงมือปฏิบัติและฝึกทักษะอย่างต่อเนื่อง ทั้งนี้ งานวิจัยในช่วงที่ผ่านมาให้ผลสนับสนุนแนวทางดังกล่าว ภานุวัฒน์ จารุนัย และแสงเดือน คงนาวัง (2564) พบว่า การสอนอ่านแบบแจกลูกสะกดคำร่วมกับเกมทางภาษาช่วยให้นักเรียนชั้นประถมศึกษาปีที่ 3 มีผลสัมฤทธิ์ด้านการอ่านคำศัพท์พื้นฐานหลังเรียนสูงกว่าก่อนเรียนอย่างมีนัยสำคัญทางสถิติ ขณะที่ ขนิษฐา โลหะประเสริฐ เฉลิมชัย มนูเสวต และชุติมา ทัศโร (2566) พบว่า การใช้ชุดฝึกทักษะการอ่านร่วมกับเทคนิคเกมิฟิเคชันช่วยส่งเสริมความสามารถในการอ่านคำภาษาไทยของนักเรียนชั้นประถมศึกษาปีที่ 2 โดยความสามารถหลังเรียนสูงกว่าก่อนเรียนอย่างมีนัยสำคัญทางสถิติ นอกจากนี้ สุภัทรา สดเอี่ยม และพงษ์ภิญโญ แม้นโกศล (2566) ยังศึกษาการแจกลูกสะกดคำร่วมกับเกมมิฟิเคชันเพื่อพัฒนาทักษะการอ่านออกเสียงสะกดคำของนักเรียนระดับประถมศึกษา ซึ่งสะท้อนให้เห็นถึงศักยภาพของการนำองค์ประกอบของเกมมาใช้ร่วมกับการฝึกทักษะการอ่าน
ในด้านการใช้เทคโนโลยีร่วมกับการพัฒนาทักษะการอ่าน มีการนำแอปพลิเคชันและสื่อดิจิทัลมาประยุกต์ใช้เพื่อเพิ่มโอกาสในการฝึกปฏิบัติและสร้างการมีส่วนร่วมของผู้เรียน โดย ณัฐพร จัดสวย และกิตติยา ปลอดแก้ว (2567) พัฒนาแอปพลิเคชันบนอุปกรณ์เคลื่อนที่โดยใช้เกมเกี่ยวกับพยัญชนะและสระเพื่อส่งเสริมความสามารถด้านการอ่านและการเขียนของนักเรียนชั้นประถมศึกษาปีที่ 1 ซึ่งเป็นหลักฐานสนับสนุนว่าการบูรณาการเนื้อหาทางภาษาเข้ากับแอพพลิเคชันเกมสามารถนำมาใช้เป็นเครื่องมือเสริมการเรียนรู้ของผู้เรียนระดับประถมศึกษาได้ เมื่อพิจารณาร่วมกับผลการศึกษาที่เกี่ยวข้องกับสระลดรูปโดยตรง จึงเห็นได้ว่าการพัฒนาการอ่านควรผสมผสานสื่อที่ช่วยให้ผู้เรียนเข้าใจโครงสร้างของคำกับกิจกรรมที่ส่งเสริมแรงจูงใจและเปิดโอกาสให้ผู้เรียนได้ฝึกปฏิบัติอย่างต่อเนื่อง
จากแนวคิดและผลการศึกษาดังกล่าว ผู้วิจัยจึงนำ สื่อกระดานล่องหน ซึ่งออกแบบให้ผู้เรียนสามารถมองเห็นและทำความเข้าใจการเปลี่ยนแปลงของรูปสระในคำได้อย่างเป็นรูปธรรม มาใช้ร่วมกับ แอปพลิเคชันเกมเพื่อการเรียนรู้ ซึ่งช่วยกระตุ้นความสนใจและเปิดโอกาสให้ผู้เรียนได้ฝึกอ่านผ่านกิจกรรมที่มีส่วนร่วม เพื่อพัฒนาความสามารถในการอ่านคำที่มีสระลดรูปของนักเรียนชั้นประถมศึกษาปีที่ 3 และเปรียบเทียบความสามารถดังกล่าวก่อนและหลังการจัดการเรียนรู้ ผลจากการศึกษาคาดว่าจะเป็นแนวทางในการเลือกใช้และบูรณาการสื่อการเรียนรู้เพื่อแก้ปัญหาการอ่านคำที่มีสระลดรูป และสามารถประยุกต์ใช้ในการจัดการเรียนรู้ภาษาไทยสำหรับผู้เรียนระดับประถมศึกษาได้อย่างเหมาะสม

วัตถุประสงค์การวิจัย
1. เพื่อพัฒนาความสามารถในการอ่านคำที่มีสระลดรูปของนักเรียนชั้นประถมศึกษาปีที่ 3
2. เพื่อเปรียบเทียบความสามารถในการอ่านคำที่มีสระลดรูปของนักเรียนชั้นประถมศึกษาปีที่ 3 ก่อนและหลังการจัดการเรียนรู้โดยใช้สื่อกระดานล่องหนร่วมกับแอปพลิเคชันเกมเพื่อการเรียนรู้

วิธีดำเนินการวิจัย 
1. กลุ่มเป้าหมาย
กลุ่มเป้าหมายที่ใช้ในการวิจัย ได้แก่ นักเรียนชั้นประถมศึกษาปีที่ 3 ภาคเรียนที่ 1 ปีการศึกษา 2568 โรงเรียนวัดสามกอง จำนวน 7 คน ซึ่งเป็นนักเรียนที่มีปัญหาด้านการอ่านคำที่มีสระลดรูป 
2. ตัวแปรที่ใช้ในการวิจัย
2.1 ตัวแปรต้น คือ การจัดการเรียนรู้โดยใช้สื่อกระดานล่องหนร่วมกับแอปพลิเคชันเกมเพื่อการเรียนรู้
2.2 ตัวแปรตาม คือ ความสามารถในการอ่านคำที่มีสระลดรูปของนักเรียนชั้นประถมศึกษาปีที่ 3

     ตัวแปรต้น                                                             ตัวแปรตาม
ความสามารถในการอ่านคำที่มี
สระลดรูปของนักเรียนชั้นประถมศึกษาปีที่ 3
การจัดการเรียนรู้โดยใช้สื่อกระดานล่องหนร่วมกับ
แอปพลิเคชันเกมเพื่อการเรียนรู้




ภาพที่ 1 กรอบแนวคิดในการวิจัย

3. เครื่องมือที่ใช้ในการวิจัย
3.1  แผนการจัดการเรียนรู้เพื่อพัฒนาความสามารถในการอ่านคำที่มีสระลดรูปของนักเรียนชั้นประถมศึกษาปีที่ 3 โดยใช้สื่อกระดานล่องหนร่วมกับแอปพลิเคชันเกมเพื่อการเรียนรู้ จำนวน 5 แผน รวมเวลา 10 ชั่วโมง ประกอบด้วย แผนที่ 1 แบบทดสอบก่อนเรียน เวลา 1 ชั่วโมง แผนที่ 2 เรื่อง สระลดรูป (สระโอะ สระอัว และสระเออ) เวลา 6 ชั่วโมง แผนที่ 3 เรื่อง ทบทวนเนื้อหา เวลา 1 ชั่วโมง แผนที่ 4 เรื่อง กิจกรรมแอปพลิเคชันเกมเพื่อการเรียนรู้ เวลา 1 ชั่วโมง และแผนที่ 5 แบบทดสอบหลังเรียน เวลา 1 ชั่วโมง โดยผ่านการประเมินความเหมาะสมจากผู้เชี่ยวชาญ จำนวน 3 ท่าน โดยใช้มาตราส่วนประมาณค่า 5 ระดับ ผลการประเมินพบว่า มีค่าเฉลี่ยความเหมาะสมโดยรวมเท่ากับ 4.82 อยู่ในระดับมากที่สุด 
3.2  แบบทดสอบวัดความสามารถในการอ่านคำที่มีสระลดรูป เป็นแบบทดสอบการอ่านออกเสียง จำนวน 15 คำ ให้คะแนนคำละ 1 คะแนน โดยอ่านถูกต้องให้ 1 คะแนน และอ่านไม่ถูกต้องให้ 0 คะแนน คะแนนเต็ม 15 คะแนน ผู้วิจัยกำหนดเกณฑ์การผ่านไว้ที่ร้อยละ 60 หรือ 9 คะแนนขึ้นไป แบบทดสอบผ่านการตรวจสอบความตรงเชิงเนื้อหาจากผู้เชี่ยวชาญ จำนวน 3 ท่าน โดยใช้ดัชนีความสอดคล้องระหว่างข้อทดสอบกับวัตถุประสงค์ (Index of Item-Objective Congruence: IOC) ผลการตรวจสอบพบว่า แบบทดสอบทั้ง 15 ข้อ มีค่า IOC เท่ากับ 1.00 ทุกข้อ
3.3  สื่อกระดานล่องหนและแอปพลิเคชันเกมเพื่อการเรียนรู้ที่ใช้ประกอบการจัดกิจกรรมการเรียนรู้ โดยผ่านการประเมินคุณภาพจากผู้เชี่ยวชาญ จำนวน 3 ท่าน โดยใช้มาตราส่วนประมาณค่า 5 ระดับ ผลการประเมินพบว่า มีค่าเฉลี่ยคุณภาพโดยรวมเท่ากับ 4.89 อยู่ในระดับมากที่สุด

ภาพที่ 2 สื่อกระดานล่องหน

ภาพที่ 3 แอปพลิเคชันเกมเพื่อการเรียนรู้
การเก็บรวบรวมข้อมูล
	1. การทดสอบก่อนเรียน (Pretest)
	   ผู้วิจัยดำเนินการทดสอบความสามารถในการอ่านคำที่มีสระลดรูปของนักเรียนก่อนการจัดกิจกรรมการเรียนรู้ ตามแผนการจัดการเรียนรู้ที่ 1 โดยใช้แบบทดสอบวัดความสามารถในการอ่านคำที่มีสระลดรูป จำนวน 15 คำ ใช้เวลาในการทดสอบ 15 นาที
	2. การดำเนินการทดลอง
	   ผู้วิจัยดำเนินการจัดกิจกรรมการเรียนรู้ตามแผนการจัดการเรียนรู้ที่ 2–4 รวมเวลา 8 ชั่วโมง ประกอบด้วย เรื่องสระลดรูป (สระโอะ สระอัว และสระเออ) เวลา 6 ชั่วโมง เรื่องทบทวนเนื้อหา เวลา 1 ชั่วโมง และกิจกรรมแอปพลิเคชันเกมเพื่อการเรียนรู้ เวลา 1 ชั่วโมง โดยดำเนินการกับกลุ่มเป้าหมาย จำนวน 7 คน
	3. การทดสอบหลังเรียน (Posttest)
	 ภายหลังการจัดกิจกรรมการเรียนรู้ ผู้วิจัยดำเนินการทดสอบความสามารถในการอ่านคำที่มีสระลดรูปของกลุ่มเป้าหมายตามแผนการจัดการเรียนรู้ที่ 5 โดยใช้แบบทดสอบฉบับเดียวกับที่ใช้ในการทดสอบก่อนเรียน จากนั้นนำคะแนนก่อนเรียนและหลังเรียนมาวิเคราะห์และเปรียบเทียบความสามารถในการอ่านคำที่มีสระลดรูป ทั้งนี้ แผนการจัดการเรียนรู้ที่ใช้ในการวิจัยมีจำนวน 5 แผน กำหนดเวลาไว้รวม 10 ชั่วโมง โดยครอบคลุมการทดสอบก่อนเรียน การจัดกิจกรรมการเรียนรู้ และการทดสอบหลังเรียน

สถิติที่ใช้ในการวิจัย
1. สถิติพรรณนา ได้แก่
1.1 ค่ามัธยฐาน (Median)
1.2 ค่าพิสัยควอไทล์ (Interquartile Range: IQR) 
2. สถิติที่ใช้ในการทดสอบสมมติฐาน ได้แก่ 
สถิติทดสอบวิลคอกซันสำหรับข้อมูลที่สัมพันธ์กัน (Wilcoxon Signed-Rank Test) ที่ระดับนัยสำคัญทางสถิติ .05 
3. สถิติที่ใช้ในการตรวจสอบคุณภาพเครื่องมือ ได้แก่
3.1 ค่าเฉลี่ย สำหรับประเมินความเหมาะสมของแผนการจัดการเรียนรู้ และคุณภาพของสื่อกระดานล่องหนร่วมกับแอปพลิเคชันเกมเพื่อการเรียนรู้ โดยใช้มาตราส่วนประมาณค่า 5 ระดับ ได้แก่ 
5 คะแนน หมายถึง มีความเหมาะสมของแผนการจัดการเรียนรู้อยู่ในระดับมากที่สุด 
4 คะแนน หมายถึง มีความเหมาะสมของแผนการจัดการเรียนรู้อยู่ในระดับมาก 
3 คะแนน หมายถึง มีความเหมาะสมของแผนการจัดการเรียนรู้อยู่ในระดับปานกลาง
2 คะแนน หมายถึง มีความเหมาะสมของแผนการจัดการเรียนรู้อยู่ในระดับน้อย 
1 คะแนน หมายถึง มีความเหมาะสมของแผนการจัดการเรียนรู้อยู่ในระดับน้อยที่สุด 
และเกณฑ์การแปลผลค่าเฉลี่ยตามเกณฑ์ของพิสณุ ฟองศรี (2549) ดังนี้ 
ค่าเฉลี่ย 4.50–5.00 หมายถึง ความเหมาะสมของแผนการจัดการเรียนรู้อยู่ในระดับมากที่สุด 
ค่าเฉลี่ย 3.50–4.49 หมายถึง ความเหมาะสมของแผนการจัดการเรียนรู้อยู่ในระดับมาก 
ค่าเฉลี่ย 2.50–3.49 หมายถึง ความเหมาะสมของแผนการจัดการเรียนรู้อยู่ในระดับปานกลาง
ค่าเฉลี่ย 1.50–2.49 หมายถึง ความเหมาะสมของแผนการจัดการเรียนรู้อยู่ในระดับน้อย 
ค่าเฉลี่ย 1.00–1.49 หมายถึง ความเหมาะสมของแผนการจัดการเรียนรู้อยู่ในระดับน้อยที่สุด
3.2 ดัชนีความสอดคล้องระหว่างข้อทดสอบกับวัตถุประสงค์ (Index of Item-Objective Congruence: IOC) สำหรับตรวจสอบความตรงเชิงเนื้อหาของแบบทดสอบวัดความสามารถในการอ่านคำที่มีสระลดรูป

ผลการวิจัย
ผลการวิจัยนำเสนอตามวัตถุประสงค์การวิจัย ดังนี้
1. ผลการพัฒนาความสามารถในการอ่านคำที่มีสระลดรูปของนักเรียนชั้นประถมศึกษาปีที่ 3
ผลการศึกษาพบว่า หลังการจัดการเรียนรู้โดยใช้สื่อกระดานล่องหนร่วมกับแอปพลิเคชันเกมเพื่อการเรียนรู้ นักเรียนมีความสามารถในการอ่านคำที่มีสระลดรูปสูงขึ้น โดยมีรายละเอียดดังตารางที่ 1

ตารางที่ 1 ผลการพัฒนาความสามารถในการอ่านคำที่มีสระลดรูปก่อนและหลังการจัดการเรียนรู้

	การทดสอบ
	N
	คะแนนต่ำสุด
	คะแนนสูงสุด
	Mdn
	IQR

	ก่อนเรียน
	7
	8
	9
	9
	1

	หลังเรียน
	7
	13
	15
	15
	1



จากตารางที่ 1 พบว่า ก่อนการจัดการเรียนรู้ นักเรียนมีคะแนนความสามารถในการอ่านคำที่มีสระลดรูปอยู่ระหว่าง 8–9 คะแนน ค่ามัธยฐานเท่ากับ 9 และค่าพิสัยควอไทล์เท่ากับ 1 หลังการจัดการเรียนรู้ นักเรียนมีคะแนนอยู่ระหว่าง 13–15 คะแนน ค่ามัธยฐานเท่ากับ 15 และค่าพิสัยควอไทล์เท่ากับ 1 แสดงให้เห็นว่าความสามารถในการอ่านคำที่มีสระลดรูปของนักเรียนหลังการจัดการเรียนรู้สูงขึ้นจากก่อนการจัดการเรียนรู้

2. ผลการเปรียบเทียบความสามารถในการอ่านคำที่มีสระลดรูปก่อนและหลังการจัดการเรียนรู้
ผลการเปรียบเทียบความสามารถในการอ่านคำที่มีสระลดรูปก่อนและหลังการจัดการเรียนรู้โดยใช้สื่อกระดานล่องหนร่วมกับแอปพลิเคชันเกมเพื่อการเรียนรู้ โดยใช้สถิติ Wilcoxon Signed-Rank Test แสดงดังตารางที่ 2

ตารางที่ 2 ผลการเปรียบเทียบความสามารถในการอ่านคำที่มีสระลดรูปก่อนและหลังการจัดการเรียนรู้

	การทดสอบ
	N
	Mdn
	IQR
	T
	Z
	p

	ก่อนเรียน
	7
	9
	1
	0
	-2.414
	.016*

	หลังเรียน
	7
	15
	1
	
	
	


* มีนัยสำคัญทางสถิติที่ระดับ .05
จากตารางที่ 2 พบว่า นักเรียนมีค่ามัธยฐานของคะแนนความสามารถในการอ่านคำที่มีสระลดรูปก่อนเรียนเท่ากับ 9 และหลังเรียนเท่ากับ 15 ผลการทดสอบด้วยสถิติ Wilcoxon Signed-Rank Test พบว่า ความสามารถในการอ่านคำที่มีสระลดรูปหลังการจัดการเรียนรู้สูงกว่าก่อนการจัดการเรียนรู้อย่างมีนัยสำคัญทางสถิติที่ระดับ .05 (T = 0, Z = -2.414, p = .016) แสดงให้เห็นว่า ภายหลังการจัดการเรียนรู้โดยใช้สื่อกระดานล่องหนร่วมกับแอปพลิเคชันเกมเพื่อการเรียนรู้ นักเรียนมีความสามารถในการอ่านคำที่มีสระลดรูปสูงขึ้น

อภิปรายผล
1. การพัฒนาความสามารถในการอ่านคำที่มีสระลดรูปของนักเรียนชั้นประถมศึกษาปีที่ 3 ผลการวิจัยพบว่า หลังการจัดการเรียนรู้โดยใช้สื่อกระดานล่องหนร่วมกับแอปพลิเคชันเกมเพื่อการเรียนรู้ นักเรียนทุกคนมีความสามารถในการอ่านคำที่มีสระลดรูปสูงขึ้น โดยมีค่ามัธยฐานของคะแนนหลังเรียนสูงกว่าก่อนเรียน ผลดังกล่าวอาจเนื่องมาจากการจัดการเรียนรู้ที่ผสมผสานสื่อสองลักษณะที่มีบทบาทส่งเสริมซึ่งกันและกัน กล่าวคือ สื่อกระดานล่องหนช่วยให้ผู้เรียนมองเห็นโครงสร้างของคำและการเปลี่ยนแปลงของรูปสระได้อย่างเป็นรูปธรรม ช่วยลดความสับสนในการประสมคำและการอ่านออกเสียง ขณะที่แอปพลิเคชันเกมเพื่อการเรียนรู้ช่วยกระตุ้นความสนใจ สร้างแรงจูงใจ และเปิดโอกาสให้ผู้เรียนได้ฝึกอ่านซ้ำผ่านกิจกรรมที่มีส่วนร่วมอย่างต่อเนื่อง ส่งผลให้ผู้เรียนเกิดความคุ้นเคยกับรูปคำและมีความคล่องแคล่วในการอ่านมากขึ้น ผลการวิจัยดังกล่าวสอดคล้องกับการศึกษาของ เสาวพา บัวขนาบ และกรวิภา สรรพกิจจำนง (2567) ที่ศึกษาการจัดการเรียนรู้วิชาภาษาไทย เรื่องสระเปลี่ยนรูปและสระลดรูปของนักเรียนระดับประถมศึกษา และพบว่าผู้เรียนที่ได้รับการจัดการเรียนรู้โดยใช้สื่อส่งเสริมการอ่านมีผลสัมฤทธิ์ทางการเรียนสูงกว่าผู้เรียนที่ได้รับการสอนแบบปกติ สะท้อนให้เห็นว่าสื่อที่ช่วยให้ผู้เรียนเข้าใจลักษณะและโครงสร้างของสระสามารถส่งเสริมการเรียนรู้เรื่องสระลดรูปได้ นอกจากนี้ยังสอดคล้องกับ ภานุวัฒน์ จารุนัย และแสงเดือน คงนาวัง (2564) ที่พบว่าการสอนอ่านแบบแจกลูกสะกดคำร่วมกับเกมทางภาษาสามารถพัฒนาทักษะการอ่านคำศัพท์พื้นฐานของนักเรียนชั้นประถมศึกษาปีที่ 3 ได้ แสดงให้เห็นว่าการฝึกอ่านอย่างเป็นระบบร่วมกับกิจกรรมเกมมีส่วนช่วยส่งเสริมความสามารถด้านการอ่านของผู้เรียน
	2. การเปรียบเทียบความสามารถในการอ่านคำที่มีสระลดรูปก่อนและหลังการจัดการเรียนรู้ ผลการวิจัยพบว่า ความสามารถในการอ่านคำที่มีสระลดรูปของนักเรียนหลังการจัดการเรียนรู้สูงกว่าก่อนการจัดการเรียนรู้อย่างมีนัยสำคัญทางสถิติที่ระดับ .05 แสดงให้เห็นว่า ภายหลังการจัดกิจกรรม นักเรียนสามารถอ่านคำที่มีสระลดรูปได้ดีขึ้น ผลดังกล่าวอาจอธิบายได้จากการที่ผู้เรียนได้รับโอกาสในการฝึกอ่านซ้ำอย่างต่อเนื่องควบคู่กับการได้รับสิ่งเร้าที่ช่วยสร้างความสนใจและแรงจูงใจจากองค์ประกอบของเกม การฝึกซ้ำในบรรยากาศที่ไม่น่าเบื่อช่วยให้ผู้เรียนเกิดความคุ้นเคยกับรูปคำ สามารถเชื่อมโยงรูปสระกับเสียงอ่านได้ดีขึ้น และมีความมั่นใจในการอ่านมากขึ้น ผลการวิจัยสอดคล้องกับ ขนิษฐา โลหะประเสริฐ เฉลิมชัย มนูเสวต และชุติมา ทัศโร (2566) ที่พบว่า นักเรียนชั้นประถมศึกษาปีที่ 2 ที่เรียนโดยใช้ชุดฝึกทักษะการอ่านร่วมกับเทคนิคเกมิฟิเคชันมีความสามารถในการอ่านคำภาษาไทยหลังเรียนสูงกว่าก่อนเรียนอย่างมีนัยสำคัญทางสถิติ และมีความพึงพอใจต่อการเรียนในระดับมากที่สุด อีกทั้งยังสอดคล้องกับ สุภัทรา สดเอี่ยม และพงษ์ภิญโญ แม้นโกศล (2566) ซึ่งพบว่า การจัดการเรียนรู้โดยใช้การแจกลูกสะกดคำร่วมกับเกมมิฟิเคชันช่วยส่งเสริมทักษะการอ่านออกเสียงสะกดคำของนักเรียนระดับประถมศึกษา และนักเรียนมีแรงจูงใจต่อการพัฒนาทักษะการอ่านอยู่ในระดับมาก สะท้อนให้เห็นว่าการใช้กลไกของเกมร่วมกับการฝึกทักษะการอ่านสามารถช่วยเพิ่มทั้งความสามารถในการอ่านและแรงจูงใจของผู้เรียน อย่างไรก็ตาม การวิจัยครั้งนี้ศึกษาจากนักเรียนจำนวน 7 คน และใช้การเปรียบเทียบก่อนและหลังการจัดการเรียนรู้ในกลุ่มเดียว ดังนั้น ผลการวิจัยจึงสะท้อนผลที่เกิดขึ้นในบริบทของนักเรียนกลุ่มที่ศึกษาเป็นสำคัญ การนำผลไปอ้างอิงกับนักเรียนในบริบทอื่นควรพิจารณาความแตกต่างด้านพื้นฐานความสามารถ สภาพแวดล้อม และรูปแบบการจัดการเรียนรู้ร่วมด้วย

องค์ความรู้ใหม่
	ผลการวิจัยสะท้อนให้เห็นว่า การบูรณาการสื่อกระดานล่องหนร่วมกับแอปพลิเคชันเกมเพื่อการเรียนรู้ เป็นแนวทางที่ช่วยส่งเสริมความสามารถในการอ่านคำที่มีสระลดรูปของนักเรียนระดับประถมศึกษา โดยสื่อทั้งสองประเภทมีบทบาทแตกต่างกันแต่ส่งเสริมซึ่งกันและกัน กล่าวคือ สื่อกระดานล่องหนช่วยให้ผู้เรียนมองเห็นโครงสร้างของคำและการเปลี่ยนแปลงของรูปสระได้อย่างเป็นรูปธรรม ขณะที่แอปพลิเคชันเกมเพื่อการเรียนรู้ช่วยกระตุ้นความสนใจ การมีส่วนร่วม และการฝึกอ่านซ้ำอย่างต่อเนื่อง ซึ่งนำไปสู่ความเข้าใจโครงสร้างของคำ ความคล่องแคล่ว และความสามารถในการอ่านคำที่มีสระลดรูปที่สูงขึ้น ดังแสดงในภาพที่ 4

ภาพที่ 4 องค์ความรู้จากการบูรณาการสื่อกระดานล่องหนร่วมกับแอปพลิเคชันเกมเพื่อการเรียนรู้

ข้อเสนอแนะ
 	1. ข้อเสนอแนะในการนำไปใช้
   1.1 ครูผู้สอนสามารถนำสื่อกระดานล่องหนร่วมกับแอปพลิเคชันเกมเพื่อการเรียนรู้ไปประยุกต์ใช้ในการจัดการเรียนรู้ภาษาไทย โดยเฉพาะเนื้อหาที่ผู้เรียนมีความสับสนเกี่ยวกับโครงสร้างของคำ เช่น การอ่านคำที่มีสระลดรูป เพื่อช่วยให้ผู้เรียนมองเห็นการเปลี่ยนแปลงของรูปสระได้ชัดเจน และเพิ่มโอกาสในการฝึกอ่านอย่างต่อเนื่อง
   1.2 การนำสื่อไปใช้ควรออกแบบกิจกรรมให้ผู้เรียนมีส่วนร่วมและได้ฝึกอ่านซ้ำอย่างเหมาะสมกับระดับความสามารถของแต่ละบุคคล รวมทั้งควรพิจารณาความพร้อมด้านอุปกรณ์ เทคโนโลยี เวลา และบริบทของสถานศึกษา เพื่อให้การใช้สื่อเกิดประโยชน์ต่อการเรียนรู้ของผู้เรียนอย่างเหมาะสม
2. ข้อเสนอแนะในการทำวิจัยครั้งต่อไป
   2.1 ควรศึกษากับผู้เรียนจำนวนมากขึ้นและครอบคลุมสถานศึกษาที่มีบริบทแตกต่างกัน รวมทั้งอาจมีกลุ่มเปรียบเทียบ เพื่อให้สามารถพิจารณาผลของการจัดการเรียนรู้ได้ชัดเจนยิ่งขึ้น และเพิ่มความสามารถในการอ้างอิงผลการวิจัยไปยังบริบทอื่น
   2.2 ควรศึกษาผลของการใช้สื่อกระดานล่องหนร่วมกับแอปพลิเคชันเกมเพื่อการเรียนรู้ในระยะยาว รวมทั้งศึกษาผลต่อทักษะภาษาไทยด้านอื่น เช่น การเขียนสะกดคำและความเข้าใจในการอ่าน เพื่อขยายองค์ความรู้เกี่ยวกับการใช้สื่อผสมในการพัฒนาทักษะภาษาไทย

